ΟΔΗΓΙΑ ΤΟΥ ΣΥΜΒΟΥΛΙΟΥ της 3ης Δεκεμβρίου 1991 για την εφαρμογή της οδηγίας 89/299/ΕΟΚ σχετικά με τα ίδια κεφάλαια των πιστωτικών ιδρυμάτων (91/633/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 89/299/ΕΟΚ του Συμβουλίου της 17ης Απριλίου 1989 σχετικά με τα ίδια κεφάλαια των πιστωτικών ιδρυμάτων (1), και ιδίως το άρθρο 6 παράγραφος 2,

την πρόταση της Επιτροπής,

Εκτιμώντας:

ότι η οδηγία 89/299/ΕΟΚ δίνει τον ορισμό των ιδίων κεφαλαίων των πιστωτικών ιδρυμάτων και ορίζει τον τρόπο με τον οποίο πρέπει να υπολογίζεται το συνολικό ύψος τους-

ότι επειδή η υπαγωγή των κεφαλαίων για γενικούς τραπεζικούς κυνδύνους κατά την έννοια του άρθρου 38 της οδηγίας 86/635/ΕΟΚ του Συμβουλίου της 8ης Δεκεμβρίου 1986 σχετικά με τους ετήσιους και τους ενοποιημένους λογαριασμούς των τραπεζών και άλλων χρηματοδοτικών ιδρυμάτων (2) δεν έχει καθορισθεί οριστικά, το άρθρο 6 παράγραφος 2 της οδηγίας 89/299/ΕΟΚ προβλέπει ότι εντός έξι μηνών από την έναρξη ισχύος των μέτρων εφαρμογής, η Επιτροπή προτείνει, σύμφωνα με τη διαδικασία του άρθρου 8, την οριστική υπαγωγή αυτού του στοιχείου είτε στα βασικά είτε στα συμπληρωματικά ίδια κεφάλαια-

ότι, η συμβουλευτική τραπεζική επιτροπή έχει εκφράσει τη γνώμη της και ότι λαμβάνοντας υπόψη τα αποτελέσματα των συζητήσεων σε ευρύτερο διεθνές επίπεδο καθώς και σύμφωνα με τον τρόπο αντιμετώπισης των κεφαλαίων για γενικούς τραπεζικούς κινδύνους σε διεθνή κλίμακα, αυτά τα κεφάλαια περιλαμβάνονται στην κατηγορία των βασικών ιδίων κεφαλαίων-

ότι είναι σκόπιμο να τροποποιηθεί αναλόγως η οδηγία 89/299/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το άρθρο 6 της οδηγίας 89/299/ΕΟΚ τροποποιείται ως εξής:

1. Η παράγραφος 1 αντικαθίσταται από την ακόλουθη παράγραφο:

"1. Τα στοιχεία που αναφέρονται στο άρθρο 2 παράγραφος 1 σημεία 3 και 5 έως 8, υπόκεινται στους ακόλουθους περιορισμούς:

α) το σύνολο των σημείων 3 και 5 έως 8 δεν επιτρέπεται να υπερβαίνει το 100 %, κατ' ανώτατο όριο, των σημείων 1 συν 2 και 4 μείον 9, 10 και 11-

β) το σύνολο των σημείων 7 και 8 δεν επιτρέπεται να υπερβαίνει ένα ανώτατο όριο που αντιστοιχεί στο 50 % των σημείων 1 συν 2 και 4 μείον 9, 10 και 11-

γ) το σύνολο των σημείων 12 και 13 αφαιρείται από το σύνολο των σημείων."

2. Το άρθρο 6 παράγραφος 2 καταργείται.

Άρθρο 2

1. Τα κράτη μέλη θέτουν σε εφαρμογή τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία πριν από την 1η Ιανουαρίου 1993. Ενημερώνουν αμέσως σχετικά την Επιτροπή.

2. Όταν τα κράτη μέλη θεσπίζουν τις διατάξεις που αναφέρονται στην παράγραφο 1, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Οι λεπτομέρειες σχετικά με αυτήν την παραπομπή καθορίζονται από τα κράτη μέλη.

3. Τα κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία απευθύνεται στα κράτη μέλη. Βρυξέλλες, 3 Δεκεμβρίου 1991. Για το Συμβούλιο

Ο Πρόεδρος

B. de VRIES

(1) ΕΕ αριθ. L 124 της 5. 5. 1989, σ. 16. (2) ΕΕ αριθ. L 372 της 31. 12. 1986, σ. 1.